Ο κανονισμός θεσπίζει έναν εναρμονισμένο κώδικα δεοντολογίας όσον αφορά τη χρήση των ηλεκτρονικών συστημάτων κράτησης θέσεων (ΗΣΚ) με στόχο τη διασφάλιση θεμιτού ανταγωνισμού και την προστασία των δικαιωμάτων των καταναλωτών. Εφαρμόζεται στις αεροπορικές μεταφορές (και στις σιδηροδρομικές μεταφορές όταν συνδυάζονται με πτήση). Οι πωλητές συστήματος* δεν πρέπει: να επιβάλουν αθέμιτους ή/και αδικαιολόγητους όρους σε αεροπορικές εταιρείες ή σε δικούς τους συνδρομητές· να αποτρέπουν μια αεροπορική εταιρεία να χρησιμοποιεί άλλα συστήματα κράτησης θέσεων, συμπεριλαμβανομένων της δικής της υπηρεσίας κρατήσεων μέσω Διαδικτύου και των τηλεφωνικών της κέντρων· να διαθέτουν συγκεκριμένη διαδικασία εισαγωγής ή/και επεξεργασίας δεδομένων για έναν ή περισσοτέρους συμμετέχοντες μεταφορείς. Οι πωλητές συστημάτων πρέπει: να εισάγουν και να επεξεργάζονται τα δεδομένα που παρέχουν οι αεροπορικές εταιρείες εξίσου προσεκτικά και έγκαιρα· να ανακοινώνουν δημόσια τον βαθμό άμεσης ή έμμεσης συμμετοχής στο κεφάλαιο που κατέχουν σε μια αεροπορική εταιρεία ή το αντίστροφο· να παρέχουν μέσω του ηλεκτρονικού συστήματος κράτησης θέσεων μια κύρια εικόνα για κάθε επιμέρους συναλλαγή· να προσδιορίζουν με σαφήνεια στην εικόνα οποιεσδήποτε αεροπορικές εταιρείες οι οποίες απαγορεύεται να εκτελούν πτήσεις εντός της ΕΕ· να επεξεργάζονται τα προσωπικά δεδομένα μόνο για τους σκοπούς (πραγματοποίηση κράτησης ή έκδοση εισιτηρίου) για τους οποίους χορηγήθηκαν· κατόπιν αιτήματος της Ευρωπαϊκής Επιτροπής, να υποβάλλουν ανεξάρτητα έκθεση ελέγχου για τη διάρθρωση της ιδιοκτησίας τους και το πρότυπο διαχείρισής τους. Οι πωλητές συστημάτων δύνανται να διαθέτουν δεδομένα εμπορίας, κράτησης και πώλησης θέσεων, με την προϋπόθεση ότι τα δεδομένα αυτά παρέχονται χωρίς διακρίσεις σε όλους τους συμμετέχοντες μεταφορείς και δεν προσδιορίζουν τον πελάτη. Εάν οι πωλητές συστημάτων που δραστηριοποιούνται σε μια τρίτη χώρα εισάγουν διακρίσεις εις βάρος των μεταφορέων της ΕΕ, η Επιτροπή δύναται να απαιτήσει από τους πωλητές που δραστηριοποιούνται στην ΕΕ να ασκήσουν την ίδια μεταχείριση στις αεροπορικές εταιρείες της εν λόγω χώρας. Η Επιτροπή δύναται να επιβάλει πρόστιμα που δεν υπερβαίνουν το 10% του συνολικού κύκλου εργασιών του προηγούμενου έτους στις επιχειρήσεις που, εκ προθέσεως ή εξ αμελείας, δεν συμμορφώνονται με τη νομοθεσία. Το 2009 η Επιτροπή εξέδωσε ένα επεξηγηματικό σημείωμα στο οποίο επεξηγείται η ερμηνεία της έννοιας του "μητρικού μεταφορέα", ο οποίος δύναται να είναι σε θέση να ασκεί αποφασιστική επιρροή στη λειτουργία της επιχείρησης του πωλητή συστήματος.